b"\n_START_ARTICLE_\nModern Talking\n_START_SECTION_\nHistoria\n_START_PARAGRAPH_\nModern Talkingin ensimm\xc3\xa4inen single oli \xe2\x80\x9dYou're My Heart, You're My Soul\xe2\x80\x9d (1984), josta tuli maailmanlaajuinen hitti. Se saavutti ensimm\xc3\xa4isen sijan 35 maan myyntilistoilla, nousi Euroopan listan k\xc3\xa4rkeen ja pysyi puoli vuotta Saksan top-listassa. Modern Talkingin listahitit, kulta- ja platinatlevyt seurasivat toinen toistaan, kunnes vuonna 1987 yhtye hajosi keskin\xc3\xa4isiin erimielisyyksiin. T\xc3\xa4t\xc3\xa4 ennen yhtye ehti kuitenkin julkaista kuusi albumia ja myyd\xc3\xa4 noin 60 miljoonaa levy\xc3\xa4 maailmanlaajuisesti._NEWLINE_Modern Talkingin hajottua Bohlen alkoi ty\xc3\xb6st\xc3\xa4\xc3\xa4 sooloprojektiaan, Blue Systemi\xc3\xa4, jonka lis\xc3\xa4ksi h\xc3\xa4n my\xc3\xb6s tuotti muun muassa C.C. Catchi\xc3\xa4. My\xc3\xb6s Anders l\xc3\xa4hti soolouralle, mutta Bohlenin projektit olivat huomattavasti menestyneempi\xc3\xa4 kuin h\xc3\xa4nen.\n_START_SECTION_\nToinen tuleminen\n_START_PARAGRAPH_\nYhtye perustettiin uudelleen vuonna 1998, kun Dieter Bohlen soitti Thomas Andersille ja kysyi kuulumisia. Albumi Back For Good julkaistiin, jolta ensimm\xc3\xa4inen single oli luonnollisesti \xe2\x80\x9dYou're My Heart, You're My Soul New Mix '98\xe2\x80\x9d, jolla oli mukana my\xc3\xb6s r\xc3\xa4pp\xc3\xa4ri Eric Singleton. T\xc3\xa4m\xc3\xa4 single teki useita myyntienn\xc3\xa4tyksi\xc3\xa4 ja nosti yhtyeen taas kaikkien tietoisuuteen. Modern Talking jatkoi levyjen tekemist\xc3\xa4 siten, ett\xc3\xa4 vuodessa ilmestyi keskim\xc3\xa4\xc3\xa4rin kaksi single\xc3\xa4 ja albumi.\n_START_SECTION_\nNykyisyys\n_START_PARAGRAPH_\nThomas Anders jatkaa nykyisin soolo-uraansa. Dieter Bohlen puolestaan keskittyy Idols-ohjelmaformaatin saksalaisen version tuomarointiin._NEWLINE_Jo vuosina 1984\xe2\x80\x931987 yhtye saavutti 13 Saksan listan ykk\xc3\xb6spaikkaa ja se myi vuoteen 2003 menness\xc3\xa4 yhteens\xc3\xa4 120 miljoonaa albumia ja single\xc3\xa4. Yhtye on Saksan nelj\xc3\xa4nneksi myydyin artisti. Sill\xc3\xa4 on yli 500 kulta-, platina-, tai tuplaplatinalevy\xc3\xa4.\n_START_SECTION_\nMahdollinen kolmas tuleminen\n_START_PARAGRAPH_\nThomas Anders kertoi Saksan ZDF-televisiokanavalla tehneens\xc3\xa4 sovinnon Dieter Bohlenin kanssa, ja ett\xc3\xa4 yhtyeen toinen comeback on mahdollinen.\n_START_SECTION_\nMusiikkivideot\n_START_PARAGRAPH_\nModern Talkingin musiikkivideoilla toistuu yhtyeen j\xc3\xa4senten n\xc3\xa4ytt\xc3\xa4minen vierekk\xc3\xa4in esitt\xc3\xa4m\xc3\xa4ss\xc3\xa4 kappaletta. Kahdeksankymment\xc3\xa4luvun videoissa Thomas Anders n\xc3\xa4hd\xc3\xa4\xc3\xa4n usein tyylikk\xc3\xa4iss\xc3\xa4 asuissa, kun taas Dieter Bohlen rennommissa, usein Adidaksen valmistamissa urheiluvaatteissa. Anders tapaa tuijottaa syv\xc3\xa4lle kameraan. Bohlen soittaa s\xc3\xa4hk\xc3\xb6kitaraa kaikilla videoilla, vaikka niill\xc3\xa4 ei kuultaisi s\xc3\xa4hk\xc3\xb6kitaraa \xe2\x80\x93 ainut soitin jota Anders on soittanut Modern Talkingin videoilla on syntetisaattori \xe2\x80\x9dYou\xe2\x80\x99re My Heart You\xe2\x80\x99re My Soul\xe2\x80\x9d ja \xe2\x80\x9dYou Can Win If You Want\xe2\x80\x9d -videoilla. Bohlen my\xc3\xb6s esitt\xc3\xa4\xc3\xa4 laulavansa kappaleiden korkeaa laulu\xc3\xa4\xc3\xa4nt\xc3\xa4, mutta todellisuudessa n\xc3\xa4m\xc3\xa4 osuudet lauloi Rolf K\xc3\xb6hler. Suurin osa videoista sis\xc3\xa4lt\xc3\xa4\xc3\xa4 dramaattisen lavastuksen, mutta ei tarinaa (esim. \xe2\x80\x9dYou\xe2\x80\x99re My Heart You\xe2\x80\x99re My Soul\xe2\x80\x9d), kun taas videossa \xe2\x80\x9dYou Can Win If You Want\xe2\x80\x9d on yksinkertainen lavastus sek\xc3\xa4 tarina._NEWLINE_Yhtyeen comebackin my\xc3\xb6t\xc3\xa4 videot muuttuivat hip hop -henkisimmiksi r\xc3\xa4pp\xc3\xa4ri Eric Singletonin mukaantulon takia, ja yhtyeen varsinaiset j\xc3\xa4senet saattoivat j\xc3\xa4\xc3\xa4d\xc3\xa4 jopa h\xc3\xa4nen varjoonsa."